In nomine sancte et individue Trinitatis. Nous Jehans, cuens de Bourgoigne et sires de Salins, faisons savoir à touz... que, come nous aions eu et receu et tenu pour le mariaige que nous preismes en Mahaut, nostre premiere fame, mere à noble baron Hugue, conte de Bourgoigne, palatin, nostre fil, sexante muys de vin de rente, chascun anz, à Biaune, ou celier à noble baron Hugue, duc de Bourgoigne, lesquiex nous vendimes por noz necessaires besoignes delivrer, et aiens eu et receu doudit mariaige doux mile mars d’argent, en bons deniers nombrez plainement et entierement, lesquex nous avons despendu et (sic) en profitables afaires et torné sunt en nostre preu, et aiens pris, eu et tenu doudit mariaige nostredite fame la vile et la poesté de Barges et L’Abergement devant Suerre, et quanque nous avions et tenions et solions tenir en la cité de Chalon et es appendises, pour ledit mariaige, lesquies devantdites viles et lesquies devantdites choses nous donames et baillames adit duc par l’eschange que nous feimes à luy de la signorie de Salins, laquel nous eumes doudit duc et laquel nous tenons or en droit, nous, en recompensacion et en eschange dou devantdit mariaige et des fruiz, des yssues et des chautés que eu et trait en avons, puis la mort de ladite Mahaut, jadis notre fame, et en recompensacion et en emende de griez et de domaiges que fait avions adit Hugue, nostre fil, de quoi nous avions mavaise conscience, et pour nous delivrer de ceste debte et ostez de pechié, avons doné et outroié et quitté après nostre decès adit Hugue, nostre fil, et fil et hoir à ladite Mahaut, le chestel de Bracon et le borc, si come il se porte dois Feruse envers Bracon, et nostre pré de Lothon et le parc dessus Bracon, si come il est, jusques à la porte de Bracon, avec ce que y siet, et Hugon, fiz jadis Damwyon, de Salins, qui est chestelain de Bracon, et ses hoirs, et mil livrées de rente permaignablement, chescun an, en nostre puis de Salins, et la tierce partie de toutes noz vignes assises ou val de Salins; et pour ces choses lidiz Hugues, nostre fil, nous a quitté, par son soirement sur saint evangile doné, nous et noz hoirs, toutes les choses que il nous pooit demander pour raison doudit mariaige sa mere et des yssues et des grieves et des domaiges que fait li avions. Après ce, con nous eussons en memoire nostre derreinneté et nostre fin, et pansessiens en la salut de nostre arme, nous, en nostre bon senz et en nostre bone memoire et de nostre bone volunté, et pour ce que contens ne naisse ne ne soit après nos entre noz enfant, avons devisé et departiz, par consoil de proudomes, noz autres possessions, noz biens et noz henours à noz enfant, à avoir et à tenir après nostre decès, en tel meniere que nous volons et outroions que lidiz Hugues, nostre ainnez fiz, cuens de Bourgoigne palatins, ait et tiegne, pour sa partie, toute la terre, les biens et les possessions que nous avons et devons avoir de part le conte Estevenon, qui fut nostre pere, et touz les edifiz et toutes les conquestes que nous y avons fait et que nos y farons, sauz Rochefort, Saint-Juliain, Orgelet et Valnantois, et toutes les appendises desdiz chestiaux et desdiz leus, lesquiex chestiaux et lesquiex appendises nous volons et outroions que nostre enfant que nous avons de la contesse Ysabel, nostre seconde fame, ce est à savoir messire Jehans, Estevenet et Perrenins, aient et tiegnent pour lour partie. Et volons encor que lidiz Hugues ait et preigne, après nostre decès, pour sa partie, doux mile livrées de rente en nostre puis de Salins, desquies doux mile livrées nous avons retenu par son gré six cenz livrées de rente pour faire nostre volunté, ansi con il est contenuz es lettres que de luy en avons. Et volons et outroions que lidiz Hugues, nostre fiz, ait et preigne doux cenz livrées de rente en la partie que nostrediz enfant, c’est à savoir messire Jehans, Estevenet et Perrenins, auront de nous ou puis de Salins, et laquel nous lour deviserons cy après. Après, nous donons et outroions es enfanz que nous avons de ladite Ysabel, c’est à savoir mons. Jehan, Estevenet et Perrenin, Rochefort, Saint-Juliain, Orgelet et Valnantois, por lour partie, ansi con dessus devisé lour avons, et lour donons uncor et outroions en lour partie Valampoliere, Montenot, Chestelbelin et la fort maison devant, qui a nom Grimbert, et la tour de la Fontaine Benoite; et totes ces devantdites choses avons nous outroié esdiz enfant de ladite Ysabel, en lour partie, ensamble Chevanes et les appendises, et cinc mile livres d’estevenens en deniers que nous avons doné et baillié piece a à dame Blanche, dame de Biaujuel, serour adit Jehan, Estevenet et Perrenin, laquel nos eumes de la contesse Ysabel devantdite. Après, es enfant que nous avons et aurons de la contesse Lore, nostre tierce fame, fille jadis mons. Symon de Commercy, donons et outroions et assignons, pour lour partie, le chestel de Chalemont et les appendises de la vile de Boujaille et [ce] qui y apent, et quanque nous avons et devons avoir dois Chalemont envers Pontallié et envers le val de Meges, la Chau d’Allié, le chestel de Noseroy et tout le val de Meges, et ce que y apent, Gardebois et Morenant. Et avez ce lour donons et devisons en lour partie le chestel de Monmaour et les abergement de Faloise et la combe dou Fraigne, et quanque nous avions estaubliz et estaublirons appartenir esdiz leus, et quanque nous y avons aquis et aquerrons, en fiez et domeneures, esdiz leus et enqui entour, par achat ou par don ou par gagiere, ou en autre maniere; et lour avons doné à Salins une fort maison, qui a nom Chestelguion, et la maison que nous avons fait à Salins, en nostre bourc de Salins, ou chasal qui fut Estevenin le Fevre; et lour avons encor doné en lour partie Hugonin Mogerot et Girart Chambier, de Salins, et lour hoirs, et le chemin dois Biaumont sus Loeu tanque à L’Espine de Boule, lequel il doivent tenir doudit Hugon, nostre fil, et de ses hoirs. Et est à savoir que nous volons et comandons que li enfant que nous avons de ladite Ysabel, d’une part, et li enfant que nous avons et aurons de ladite Lore, d’autre part, partent par my, après nostre decès, toutes noz autres rentes que avons dedenz les murs de Salins, que cy dessus ne sunt devisées ne escriptes, et les fiez et les chassez en nostre poiz de Salins, sauz le fié le conte de Mombeliart que doné avons adit Hugue, nostre ainné fiz, en sa partie, et que y partent la signorie de la vile et le remanant de la vile de Salins, et le remanant des maieries et des prevostés dedenz les murs de Salins et defuer des murs. Et sunt adès sauves adit Hugue, nostre ainnez fil, lesdites doux mile livrées de rente que doné li avons en sa partie, desquex doux mile nous avons retenuz six cenz livrées de rente, assi con dessus est devis; et sunt encor sauves adit Hugue les mil livrées de rente que nous li avons doné et outroié en recompensacion dou mariaige sa mere, assi con dessus est devis. Et volons encor que li enfanz que nous avons de ladite Ysabel et cil que nous avons et aurrons de ladite Lore partent per my les vignes que nous avons ou val de Salins et les prez, sauz le tierz desdites vignes et le pré de Loton, que nous avons doné adit Hugue en recompensacion dou mariaige sa mere, ensi con dessus est devis. Et volons que adès soient sauves les choses et li home que nous avons doné et outroié, especialment es enfant que nous avons et aurons de ladite Lore; et les homes que nous avons ou bort le conte de Bourgoigne, volons que il partent par my li enfanz que nous avons de la contesse Ysabel et cil que nous avons et aurons de ladite Lore. Et adès volons et comandons que en la partie es enfanz de ladite Ysabel dou puiz de Salins ait et preigne lediz Hugues, nostre fil, doux cenz livrées de rente, assi con dessus devisez l’avons. Et est à savoir que nous volons que à Montenot apende quanque nous avons en fiez, en demeneures et en garde, tanque lay où li terretoire de Cernens devers Salins faut, si que Cernens en est, et quanque nous avons, en demeneures, en fiez et en garde, dois la Froide-Fontaine, qui est entre l’ospital de Chalemont et Viller, sauz ledit habergement et ladite combe, que doné avons es enfanz que nous avons et aurrons de ladite Lore. Cil qui tanra Bracon ne puet crestre le chesteal ne le bourt de Bracon, fuers que par enqui où fermé sunt. Cil qui tanra Chestelbelin se puet crestre de fermeté, par devers Clucy, tant con luy plera, et par devers Salins noient. Cil qui tanra la tour de la Fontaine Benoite se puet crestre de fermeté, par domaige rendant, tanque à quarante piez de la voie qui va vers Saint-Anathoile, par dessus la vigne Willermet Senebron, et tanque à quarante piez dou vergier à tresorier de Besençon. Cil qui tanra Chestelguyon se puet crestre de fermeté, tanque à cemetiere de Saint-Anathoile et tanque à curtil mons. Perrin de Ceys et tanque à curtil mons. Colin Petit Cousin, par domaiges rendant. Et après est à savoir que nous retenons en nostre pooir les fiez de la signorie de Salins et ces de la signorie que nous remest dou conte Estevenon, nostre pere, que devisé, doné, departi ne ordené n’avons, pour ordener, doner, departir et deviser bien et loialment entre nostre ainné fil, ledit Hugue, et noz autres enfant que nous avons et aurons de noz autres doues fames, c’est à savoir de la contesse Ysabel et de la contesse Lore devantdites. Après, volons et comandons que tuit nostre hoirs, chescun selon ce qu’il tanra de nostre heritaige en nom de partie, soit tenuz de paier noz debtes et d’amender noz clains; et volons que nostre hoir soient tenuz de outroier et de garantir les fiez et les dons et les aumones que fait et doné avons à ces cui fait les avons, chescun ces qui en sa partie avendront et en cui partie saront lidiz fiez et lidiz dons et lesdites aumones. Et est à savoir que nous volons et comandons que se aucun de nozdiz enfant venoit contre ceste nostre devise, que fait avons entre noz enfant, que Dex ne vuille, que nostre ainnez fiz, lidiz Hugues, cuens de Bourgoigne, preigne et tiegne la partie celuy de Salins qui encontre cest nostre devis vandra, et la tiegne tan[que] il en face joir cex ou celuy qui à nostre devis s’acordera, et tanque li domaiges que il en sustenra li soient restoré, et soit aidanz et consoillant à cex ou à celuy qui consentiront et s’acorderont à nostre devis et à nostre velonté; et ce nous a promis de faire par son soirement lidiz Hugues, et Aelix, contesse palatine de Bourgoigne, sa fame, les nous a assiment promis par son soirement. Après, nous volons que cil nostre devis vaille ou come testament ou come codicille, ou se ne pooit ensi valoir, se vaille come devisions entre noz enfanz ou come quelque plait entre derreine volunté. Et volons et requerons que nostre redoté sires Vuillames, par la grace de Deu arcevesques de Besençon, et quiqonques sera après luy arcevesques, soit executours de cest devis, con fait et ordené avons de nozdiz enfant, ensi come il est contenuz en ces presentes lettres; et prions et requerons que il esconmunioit ces ou celui de noz enfant qui contre nostre devantdiz devis yront ou vanront. Et pour ce que ces choses toutes devant escriptes soient fermes et estaubles et que nuls ne puisse encontre venir, nous avons fait seler ces presentes lettres dou seel honorable pere en Jesu Crist Vuillame, par la grace de Deu arcevesque de Besençon, nostre chier signour, et dou nostre seel avec, en tesmoing de verté. Ce fut fait en l’an de l’incarnacion Nostre Signour M CC et sexante et doux, le jour de Pasques flories.